Peter Kofod (DF), 2025-10-21:
Tak for det.
Hvor skal jeg næsten starte!
Det her er jo endnu et eksempel på noget af den lovgivning, som strømmer ud fra Bruxelles og Strasbourg, og som viser sig at være noget rigtig biks i virkeligheden.
Hvis vi havde gjort ingenting, havde man kastet byrder på danske virksomheder for anslået 7,5 mia. kr., og det er min påstand, at man ikke havde gjort noget som helst bedre for klimaet eller miljøet.
Det eneste, der ville være kommet ud af det, er, at man havde skubbet vækst, beskæftigelse og virksomheder ud af det europæiske kontinent, og så havde man sendt dem til Asien eller til den anden side af Atlanten, og så var vi alle sammen blevet fattigere, og der var ikke kommet noget som helst godt ud af det.
Derfor er det jo også godt, at der er lavet en aftale, som pauser det her vanvid – for det vil jeg tillade mig at sige det er – i 2 år.
Vi synes ikke, at man skal nøjes med at pause det.
For vi vil simpelt hen ikke ødelægge danske virksomheder, bare fordi nogen har behov for at se mere grønne og klimavenlige ud.
Men jeg må også sige, at når den her udskydelse så er færdig og vi en eller anden dag skal behandle det i Folketingssalen igen, for det skal vi jo, så kommer vi simpelt hen ikke til at støtte det.
Det synes vi er alt for galt.
Vi vil hellere løfte byrderne og fjerne dem og sørge for, at Danmark og Europa bliver et konkurrencedygtigt kontinent igen, hvor det kan betale sig at lægge en virksomhed.
Vi ser på en lang række områder, at innovationen i verden ikke sker i Europa i de her år.
Den sker i Nordamerika, og den sker i Asien, og det er jeg dybt, dybt bekymret for, altså at Europa sakker bagud i den globale konkurrence.
Og det gør vi bl.a. på grund af EU.
EU og den regulering, der foregår i EU-systemet, belaster Europa, er en hindring og gør ikke noget som helst godt for klima og miljø, men skubber bare vækst og velstand fra os og ødelægger det her smukke kontinent.
Derfor må jeg sige til regeringen: Lad os nu få det store baseballbat på banen, og lær de der bureaukrater nede i Bruxelles og Strasbourg, at os skal man ikke regulere livet ud af.
For det, der sker i de her år, er, at det strømmer ud med ny regulering, som ikke er efterspurgt i virkeligheden, og som vi bare omsætter her i Folketingssalen til ny, død, håbløs lovgivning, som vi ikke burde have.
Så det er ikke kun det her, der skal pauses.
Det er meget af den produktion af unyttigt bureaukrati, som kommer fra EU-systemet.
Gudskelov er Europa jo ikke lig med EU.
Europa er et fantastisk kontinent fyldt med forskellige lande, sprog og historie, og det er jo på mange måder, synes jeg, det bedste sted i hele verden.
Men vi lider af, at der er en meget tung enretningsmekanisme i gang over det europæiske kontinent i de her år, og det er EU-systemet, som i stedet for at respektere forskellene og det, der er den kulturelle mangfoldighed og rigdom på vores kontinent, har en lyst til at forsimple det, ensrette det, også selv om det ikke passer til vores meget forskellige lande og måder at være på.
Det er et enormt problem, og jeg havde håbet, at det var sådan noget, man ville tage sværdslag med de andre europæiske lande om i forbindelse med det danske EU-formandskab.
Jeg må så konstatere, at også den mulighed har regeringen fuldstændig forsømt, men sådan er det nu engang.
Jeg kan meddele, at vi selvfølgelig støtter forslaget, fordi det er en udmøntning af den aftale, vi har været med til at lave.
Vi er glade for, at vi kan pause det, men vi så allerhelst, at den her slags lovgivning blev dræbt i fødslen.